Λαμία, 23 Σεπτεμβρίου 2021

**ΘΕΜΑ:** Διασυλλογικός ποδηλατικός αγώνας «Ανάβαση Καστανιάς» την Κυριακή 26 Σεπτεμβρίου

Ο Δήμος Λαμιέων συνδιοργανώνει με τον Γ.Ο. Λαμίας «Αθανάσιος Διάκος», διασυλλογικό ποδηλατικό αγώνα δρόμου (ανάβαση) 21,800 μέτρων σε δημόσια οδό, περιλαμβάνοντας τη διαδρομή Λουτρά Υπάτης – Καστανιά, την Κυριακή 26 Σεπτεμβρίου με εκκίνηση στις 11:00 πμ.

Ο αγώνας εντάσσεται στο σχεδιασμό του Δήμου για τη Βιώσιμη Αστική Κινητικότητα ενώ περιλαμβάνεται στο αγωνιστικό πρόγραμμα της Ελληνικής Ομοσπονδίας Ποδηλασίας, προσελκύει ποδηλάτες από όλη την Ελλάδα και προσμετράται στη βαθμολογία της ατομικής και σωματειακής κατάταξης. Οι κατηγορίες των αγωνιζομένων είναι : Εφήβων, Νέων Ανδρών, Ανδρών - Γυναικών Παίδων - Κορασίδων και Master. Οι ποδηλάτες θα ξεκινήσουν από τα Λουτρά Υπάτης, με ανηφορική κατεύθυνση προς τα Βασιλικά και θα τερματίσουν στην κοινότητα Καστανιάς. Οι απονομές θα διεξαχθούν στα Λουτρά Υπάτης στις 13.00’.

Η ποδηλατική αυτή διοργάνωση έχει ιδιαίτερα αθλητικό ενδιαφέρον και όχι μόνο, καθώς η διαδρομή της λαμβάνει χώρα σε μέρη μοναδικού φυσικού κάλλους και ιστορικής σημασίας προβάλλοντας ταυτόχρονα τις ομορφιές του τόπου μας και την εξαιρετική χλωρίδα της περιοχής μας. Η διεξαγωγή ενός τέτοιου αγώνα θα συμβάλλει τόσο στη γενικότερη διάδοση του αθλήματος της ποδηλασίας όσο και στο ευ αγωνίζεσθαι, την κορυφαία αξία του παγκόσμιου αθλητισμού.

Ο αγώνας θα διεξαχθεί τηρώντας αυστηρά το απαραίτητο υγειονομικό πρωτόκολλο, το οποίο θα εξασφαλίζει την υγεία και την ασφάλεια των συμμετεχόντων και των συντελεστών και οι συνθήκες διεξαγωγής του αγώνα θα είναι προσαρμοσμένες στην υπάρχουσα κατάσταση.

Για πληροφορίες οι ενδιαφερόμενοι μπορούν να επικοινωνούν με την Αντιδημαρχία Τοπικής Ανάπτυξης, Αθλητισμού, Απασχόλησης, Εμπορίου και Επιχειρηματικότητας και στα τηλέφωνα: 22313-51007, 22313-51093 καθώς επίσης και με το Γυμναστικό Όμιλο Λαμίας «Αθανάσιος Διάκος» στο τηλέφωνο: 6972-406934.

Ακολουθεί ενημερωτική αφίσα και link του διασυλλογικού ποδηλατικού αγώνα:

<https://wetransfer.com/downloads/b5768b8fe7928509760fea8c835fc0c520210922071055/ffa13b976ff6d61cd69642e7d1fd146020210922071125/4d33fb>